**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**ZÁKON**

z ... 2024,

**ktorým sa mení a dopĺňa zákon č. 196/2023 Z. z. o Európskom hlavnom meste kultúry a o zmene zákona č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 196/2023 Z. z. o Európskom hlavnom meste kultúry a o zmene zákona č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov sa mení a dopĺňa takto:

1. V § 3 ods. 2 sa na konci pripája táto veta: „Za realizáciu projektu Európskeho hlavného mesta kultúry priamym realizátorom zodpovedá vykonávateľ; tým nie je dotknuté právo vykonávateľa na náhradu škody voči priamemu realizátorovi.“.
2. V § 5 ods. 5 sa vypúšťajú slová „na určený účel“.
3. V § 5 ods. 6 prvej vete sa za slovo „poskytnúť“ vkladajú slová „postupom podľa osobitného predpisu3)“.
4. V § 7 odsek 1 znie:

„(1) Týmto zákonom nie sú dotknuté osobitné predpisy.4)“.

Poznámka pod čiarou k odkazu 4 znie:

„4) Čl. 107 a 108 Zmluvy o fungovaní Európskej únie (Ú. v. ES C 202, 7. 6. 2016) v platnom znení.

Zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov.

Zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci).“.

5. Za § 7 sa vkladá § 8, ktorý vrátane nadpisu znie:

**„§ 8**

**Prechodné ustanovenia k úpravám účinným od 1. januára 2025**

(1) Na právne vzťahy podľa tohto zákona vzniknuté do 31. decembra 2024 sa vzťahujú ustanovenia tohto zákona v znení účinnom do 31. decembra 2024, ak odsek 2 neustanovuje inak.

(2) Na realizácie projektu Európskeho hlavného mesta kultúry po 31. decembri 2024, na ktoré bol poskytnutý príspevok zmluvou podľa § 5 ods. 6 uzavretou do 31. decembra 2024, sa vzťahujú ustanovenia § 3 ods. 2 a § 7 ods. 1 v znení účinnom od 1. januára 2025.“.

**Čl. II**

Tento zákon nadobúda účinnosť 1. januára 2025.